b'\n_START_ARTICLE_\nReakcija vazomotori\xc4\x8dnega lova\n_START_PARAGRAPH_\nReakcija vazomotori\xc4\x8dnega lova je proces izmenjevanja vazokonstrikcije in vazodilatacije v mrazu izpostavljenih okon\xc4\x8dinah. Po Thomasu Lewisu, ki je dogajanje leta 1930 prvi opisal, se imenuje tudi Lewisova reakcija. V preteklosti so menili, da reakcija vazomotori\xc4\x8dnega lova \xc5\xa1\xc4\x8diti prste pred omrzlinami in izbolj\xc5\xa1uje delovanje mi\xc5\xa1ic v prstih. Eksperimenti so pokazali, da to ne dr\xc5\xbei. Roke so ob izpostavitvi mrazu zaradi te reakcije \xc5\xa1e bolj ob\xc4\x8dutljive na mraz._NEWLINE_Vazokonstrikcija najprej zmanj\xc5\xa1a izgubljanje topolote, povzro\xc4\x8di pa tudi mo\xc4\x8dno ohladitev okon\xc4\x8din. Pribli\xc5\xbeno pet do deset minut od izpostavitve mrazu se krvne \xc5\xbeile v okon\xc4\x8dinah nenadoma raz\xc5\xa1irijo. Vzrok za to je verjetno z mrazom spro\xc5\xbeen nenaden upad simpati\xc4\x8dnega spro\xc5\xa1\xc4\x8danja nevtrotransmitorjev v mi\xc5\xa1i\xc4\x8dno plast arteriovenskih anastomoz. Vazodilatacija pove\xc4\x8da pretok krvi in s tem temperaturo mrazu izpostavljenega predela telesa. Ponovno ji sledi vazokonstrikcija, tako da se reakciji izmenjavata._NEWLINE_Reakcija vazomotori\xc4\x8dnega lova je eden od \xc5\xa1tirih mogo\xc4\x8dih odzivov na potopitev prstov v mrzlo vodo. Drugi mogo\xc4\x8di odzivi so neprestana vazokonstrikcija, po\xc4\x8dasno ogrevanje in oblika sorazmernega nadzora, pri kateri ostaja premer \xc5\xbeilja po za\xc4\x8detni fazi vazokonstrikcije konstanten. V veliki ve\xc4\x8dini primerov gre za reakcijo vazomotori\xc4\x8dnega lova. Na jakost odziva lahko vplivajo \xc5\xa1tevilni dejavniki. Odziv je mo\xc4\x8dnej\xc5\xa1i pri ljudeh, ki so pogosto izpostavljeni mrazu. Vloga genetskih dejavnikov ni jasna.'